SET ปิดบวก 9 จุด นลท.จับตาบจ.ประกาศงบ-สถานการณ์รัสเซีย-ยูเครน
SET ปิดบวก 9 จุด นลท.จับตาบจ.ประกาศงบปี 64 และสถานการณ์ตึงเครียดระหว่างรัสเซียและยูเครน
31 ม.ค. 2565

นายศราวุธ เตโชชวลิต ผู้อำนวยการอาวุโสฝ่ายวิเคราะห์หลักทรัพย์ บล.อาร์เอชบี (ประเทศไทย) กล่าวว่า ตลาดหุ้นไทยวันนี้ปรับตัวขึ้นแกว่งตัวในแดนบวก มองว่าดัชนีฟื้นตัวขึ้นหลังจากรับข่าวการประชุมธนาคารกลางสหรัฐ (เฟด) ไปเมื่อสัปดาห์ที่แล้ว ทำให้นักลงทุนกลับเข้ามาในตลาดหุ้นอีกครั้ง แม้ว่ายังไม่มีปัจจัยใหม่เข้ามาหนุน ขณะที่ตลาดหุ้นในภูมิภาคเอเชียวันนี้ส่วนใหญ่ปิดทำการในช่วงวันตรุษจีน แต่ตลาดหุ้นยุโรปเปิดมาบ่ายนี้ปรับตัวขึ้นค่อนข้างดี
สำหรับแนวโน้มตลาดหุ้นไทยพรุ่งนี้ คาดว่าแกว่งตัวไซด์เวย์หลังจากปรับขึ้นมาระดับหนึ่ง และตลาดหุ้นในภูมิภาคเอเชียก็ยังปิดทำการต่อเนื่องเป็นส่วนใหญ่ อย่างไรก็ตามแม้ตลาดจะรับข่าวเรื่องการขึ้นอัตราดอกเบี้ยสหรัฐฯไปแล้ว แต่ยังคงมีปัจจัยไม่แน่นอนที่อาจทำให้เกิดความผันผวนได้ ทั้งในเรื่องเงินเฟ้อ และสถานการณ์ตึงเครียดระหว่างรัสเซียและยูเครน อีกทั้งยังต้องติดตามการประกาศผลการดำเนินงานบริษัทจดทะเบียนที่ทยอยประกาศออกมา
ทั้งนี้ให้แนวต้าน 1,660-1665 จุด แนวรับ 1,645-1,650 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
KBANK มูลค่าการซื้อขาย 3,507.74 ล้านบาท ปิดที่ 149.50 บาท เพิ่มขึ้น 1.50 บาท
PTT มูลค่าการซื้อขาย 2,735.53 ล้านบาท ปิดที่ 39.00 บาท เพิ่มขึ้น 0.25 บาท
EA มูลค่าการซื้อขาย 2,559.69 ล้านบาท ปิดที่ 89.25 บาท ลดลง 1.00 บาท
CPALL มูลค่าการซื้อขาย 2,287.29 ล้านบาท ปิดที่ 62.75 บาท เพิ่มขึ้น 1.25 บาท
SCB มูลค่าการซื้อขาย 2,053.81 ล้านบาท ปิดที่ 125.50 บาท เพิ่มขึ้น 0.50 บาท